b"\n_START_ARTICLE_\nLietuvos ba\xc5\xbenytinis menas\n_START_SECTION_\nIkonografija\n_START_PARAGRAPH_\n\xc5\xa0vent\xc5\xb3j\xc5\xb3 vaizdavimo tradicija (ikonografija) \xc4\x97m\xc4\x97 formuotis pirmaisiais krik\xc5\xa1\xc4\x8dionyb\xc4\x97s am\xc5\xbeiais, ypa\xc4\x8d paplito viduram\xc5\xbeiais. Ilgus am\xc5\xbeius atvaizdai buvo kuriami pagal XIII a. pasakojim\xc5\xb3 apie \xc5\xa1ventuosius rinkin\xc4\xaf, vadinam\xc4\x85 Aukso legenda, mald\xc5\xb3 ir giesmi\xc5\xb3 tekstus. Ba\xc5\xbenytiniame Tridento susirinkime (1545-1563) teologai sutvark\xc4\x97 ir pagrind\xc4\x97 \xc5\xa1vent\xc5\xb3j\xc5\xb3 vaizdavimo nuostatas._NEWLINE_Lietuvoje yra i\xc5\xa1likusi\xc5\xb3 sen\xc5\xb3j\xc5\xb3 atvaizd\xc5\xb3 ir kopij\xc5\xb3, kuriose sekama bizantine tradicija, ta\xc4\x8diau daugiausia j\xc5\xb3 sukurta po Ba\xc5\xbenytinio Tridento susirinkimo. Buvo perimti bendri visai katalik\xc5\xb3 ba\xc5\xbeny\xc4\x8diai siu\xc5\xbeetai ir pamaldumo rai\xc5\xa1kos formos. \xc5\xa0ventieji vaizduojami su atributais \xe2\x80\x93 priskirtais simboliais ir su aureole \xe2\x80\x93 dievi\xc5\xa1ka \xc5\xa1viesa, gobian\xc4\x8dia galv\xc4\x85. Stebuklingais pripa\xc5\xbeinti paveikslai puo\xc5\xa1iami brangi\xc5\xb3j\xc5\xb3 metal\xc5\xb3 aptaisais, vainikuojami kar\xc5\xabnomis. \xc5\xa0i tradicija perimta i\xc5\xa1 Ryt\xc5\xb3 ba\xc5\xbeny\xc4\x8dios, Lietuvoje ji paplito baroko laikotarpiu. XVII a. pirmojoje pus\xc4\x97je aptaisais apr\xc4\x97piami Dievo Motinos paveikslai, kiek v\xc4\x97liau imti puo\xc5\xa1ti \xc5\xa1vent\xc5\xb3j\xc5\xb3 paveikslai. Prie stebukling\xc5\xb3 paveiksl\xc5\xb3 kabinami votai - \xc5\xa1irdut\xc4\x97s, rankos, kojos pavidalo brangi\xc5\xb3 metal\xc5\xb3 dirbiniai, kaip pad\xc4\x97kos \xc5\xbeenklai u\xc5\xbe patirtas malones, i\xc5\xa1gijimus. Yra i\xc5\xa1likusi\xc5\xb3 ir sta\xc4\x8diatiki\xc5\xb3 ikon\xc5\xb3, kilusi\xc5\xb3 i\xc5\xa1 Lietuvos, kaip antai Surdegio Dievo Motinos ikona. Jos paprastai b\xc5\xabna paauksuotos ir grie\xc5\xbetai atvaizduotos. Dauguma vyr\xc5\xb3 ikonose vaizduojami su barzdomis, o visos moterys turi b\xc5\xabtinai b\xc5\xabti atvaizduotos su skaromis. Jos saugomos did\xc5\xbeiausiose Lietuvos sta\xc4\x8diatiki\xc5\xb3 cerkv\xc4\x97se ir soboruose, koply\xc4\x8diose: Vilniaus Skais\xc4\x8diausios Dievo Motinos sobore, Kauno Aprei\xc5\xa1kimo katedroje, Surdegio Dievo Motinos ikonos koply\xc4\x8dioje, Vievio vis\xc5\xb3 rus\xc5\xb3 \xc5\xa0vent\xc5\xb3j\xc5\xb3 koply\xc4\x8dioje ir kt.\n_START_SECTION_\nTrak\xc5\xb3 ba\xc5\xbeny\xc4\x8dios paveikslas\n_START_PARAGRAPH_\nLabiausiai i\xc5\xa1auk\xc5\xa1tinta tarp \xc5\xa1vent\xc5\xb3j\xc5\xb3 \xe2\x80\x93 \xc5\xa0v\xc4\x8d. Mergel\xc4\x97 Marija. Jos garbinimo pradininkai Lietuvoje \xe2\x80\x93 pranci\xc5\xa1kon\xc5\xb3, domininkon\xc5\xb3 vienuolijos ir kunigaik\xc5\xa1tis Vytautas, kuris steig\xc4\x97 Marijai pa\xc5\xa1v\xc4\x99stas ba\xc5\xbeny\xc4\x8dias. Tradici\xc5\xa1kai su Vytautu siejamas seniausias Trak\xc5\xb3 ba\xc5\xbeny\xc4\x8dios Dievo Motinos su K\xc5\xabdikiu paveikslas, nors jis nutapytas trimis \xc5\xa1imtme\xc4\x8diais v\xc4\x97liau. 1718 m. atsiranda pirmasis Lietuvoje popie\xc5\xbeiaus vainikuotas \xc5\xa1ventasis paveikslas, nuo seno gars\xc4\x97j\xc4\x99s stebuklais. Paveikslo ikonografija artima bizantiniam Hodegetrijos (rus. \xd0\x91\xd0\xbe\xd0\xb3\xd0\xbe\xd1\x80\xd0\xbe\xd0\xb4\xd0\xb8\xd1\x86\xd0\xb0 \xd0\x9e\xd0\xb4\xd0\xb8\xd0\xb3\xd0\xb8\xd1\x82\xd1\x80\xd0\xb8\xd1\x8f) tipui: Dievo motinos galv\xc4\x85 gaubia maforijus su graiki\xc5\xa1ku kry\xc5\xbeeliu. Ji laiko k\xc5\xabdik\xc4\xaf, kuris kairia ranka laimina, de\xc5\xa1in\xc4\x97je laiko Evangelij\xc4\x85. Tri\xc5\xbeied\xc4\x97 ro\xc5\xbe\xc4\x97s \xc5\xa1akel\xc4\x97 Marijos rankoje, nutapyta v\xc4\x97liau, simbolizuoja tris ro\xc5\xbeinio dalis.\n_START_SECTION_\nAu\xc5\xa1ros vart\xc5\xb3 paveikslas\n_START_PARAGRAPH_\nXVIII a. visoje LDK prad\xc4\x97ti garbinti Trak\xc5\xb3, \xc5\xa0eduvos, \xc5\xbdemai\xc4\x8di\xc5\xb3 Kalvarijos, Kazoki\xc5\xa1ki\xc5\xb3, Linkuvos, Tver\xc5\xb3 ir daugelio Vilniaus ba\xc5\xbeny\xc4\x8di\xc5\xb3 Dievo Motinos paveikslai. Iki \xc5\xa1iol garsiausias, did\xc5\xbeiai gerbtinas yra Au\xc5\xa1ros Vart\xc5\xb3 Gailestingumo Motinos paveikslas. Miesto vartai tapo Marijos, kuri vadinama Dangaus vartais, buveine. Au\xc5\xa1ros vart\xc5\xb3 Marijos kulto iniciatoriai \xe2\x80\x93 Vilniaus bas\xc5\xb3j\xc5\xb3 karmelit\xc5\xb3 vienuoliai._NEWLINE_Paveikslas sukurtas XVII a. prad\xc5\xbe. pagal flamand\xc5\xb3 dailininko Martino de Voso pavyzd\xc4\xaf. Au\xc5\xa1ros Vart\xc5\xb3 Marijos paveikslas yra daugiaprasmis: galime atpa\xc5\xbeinti Sopulingosios, Gailestingosios \xc5\xa0v\xc4\x8d. Mergel\xc4\x97s Marijos, Nekalto prasid\xc4\x97jimo atvaizd\xc5\xb3 bruo\xc5\xbe\xc5\xb3 \xe2\x80\x93 ji be K\xc5\xabdikio, j\xc4\x85 supa spinduliai, dvylikos \xc5\xbevaig\xc5\xbed\xc5\xbei\xc5\xb3 vainikas, m\xc4\x97nulis. Nuo XVII a. Au\xc5\xa1ros vart\xc5\xb3 Marija vis puo\xc5\xa1iama auksuoto sidabro drabu\xc5\xbeiais, aptaisais, kabinami votai.\n_START_SECTION_\nKen\xc4\x8dian\xc4\x8dios Marijos vaizdinys\n_START_PARAGRAPH_\n\xc5\xbdemi\xc5\xa1koji Kristaus Motina Evangelijoje minima tik penkiolika kart\xc5\xb3, - Marijos vaidmuo neatskiriamas nuo jos vienyb\xc4\x97s su Kristumi, nuo Kristaus prad\xc4\x97jimo iki jo mirties. Ji vaizduojama Aprei\xc5\xa1kimo J\xc4\x97zaus gimimo, \xc5\xa0ventosios \xc5\xa1eimos, Nukry\xc5\xbeiavimo scenose, Kry\xc5\xbeiaus kelio stotyse, \xc5\xa0ventosios Dvasios atsiuntimo scenose._NEWLINE_Lietuvio sielai artimiausias ken\xc4\x8dian\xc4\x8dios Dievo Motinos vaizdinys \xe2\x80\x93 Pieta (it. 'gailestingumas'). Gedin\xc4\x8dios Marijos su S\xc5\xabnumi ant keli\xc5\xb3 paveikslas kilo i\xc5\xa1 viduram\xc5\xbei\xc5\xb3 mistikos, paplito Vokietijoje. Lietuvoje jis jau \xc5\xbeinomas nuo XV a., paplito XVII a., j\xc4\xaf ypa\xc4\x8d pam\xc4\x97go liaudies dro\xc5\xbe\xc4\x97jai. Liaudi\xc5\xa1kose Pietose Marija vaizduojama su vien\xc4\x85 ar septynis sopulius simbolizuojan\xc4\x8diais kalavijais. Senuose maldynuose, giesm\xc4\x97se i\xc5\xa1vardijami visi septyni sopuliai.\n_START_SECTION_\nMarija apdovanota malon\xc4\x97mis\n_START_PARAGRAPH_\nIlgainiui Ba\xc5\xbeny\xc4\x8dia suvok\xc4\x97, kad Marija, angelo pasveikinta \xe2\x80\x9emalon\xc4\x97mis apdovanotoji\xe2\x80\x9c, buvo apsaugota nuo gimtosios nuod\xc4\x97m\xc4\x97s. Nekaltojo prasid\xc4\x97jimo paveiksluose sekama XVII a. ispan\xc5\xb3 tapytojo Bartolom\xc4\x97s Estebano Muriljo (Bartolom\xc3\xa9 Esteban Murillo) sukurta kompozicija. Jauna ilgaplauk\xc4\x97 Marija prie kr\xc5\xabtin\xc4\x97s sud\xc4\x97jusi rankas maldai, balta suknele, m\xc4\x97lynu apsiaustu, po kojomis m\xc4\x97nulio pjautuvas, pamynusi \xc5\xbealt\xc4\xaf \xe2\x80\x93 \xc5\xa1\xc4\x97ton\xc4\x85, aplink galv\xc4\x85 dvylikos \xc5\xbevaig\xc5\xbed\xc5\xbei\xc5\xb3 vainikas. \xe2\x80\x9eMarija buvo su k\xc5\xabnu ir siela paimta \xc4\xaf dang\xc5\xb3 ir Vie\xc5\xa1paties i\xc5\xa1auk\xc5\xa1tinta kaip karalien\xc4\x97\xe2\x80\x9c, - \xc5\xa1i dogma buvo paskelbta XX a. viduryje. Religin\xc4\x97je dail\xc4\x97je jau nuo XIII a. ji vaizduojama ne\xc5\xa1ama angel\xc5\xb3 \xc4\xaf dang\xc5\xb3. Baroko laikotarpio dail\xc4\x97je Marija \xc5\xa1lovinta Marijos \xc4\x97mimo \xc4\xaf dang\xc5\xb3, Marijos vainikavimo siu\xc5\xbeetais. Kauno arkikatedroje puo\xc5\xa1niame rai\xc5\xbeytame XVII a. med\xc5\xbeio altoriuje kabo 1686 m. dailininko Johano Gothardo Berkhofo (Johann Gotthard Berchhoff) nutapyti \xc5\xa0v\xc4\x8d. Mergel\xc4\x97s Marijos \xc4\x96mimo \xc4\xaf dang\xc5\xb3 ir Marijos vainikavimo paveikslai.\n_START_SECTION_\nRo\xc5\xbeinio \xc5\xa0v\xc4\x8d. Mergel\xc4\x97 Marija\n_START_PARAGRAPH_\nKontempliatyv\xc5\xabs vienuolynai puosel\xc4\x97jo naujas marijinio pamaldumo formas. Nuo XVII a. Lietuvoje k\xc5\xabr\xc4\x97si ro\xc5\xbeinio, \xc5\xa1kaplieriaus brolijos, kurios \xc4\xafrengdavo altorius, u\xc5\xbesakydavo paveikslus. Domininkonai platino ro\xc5\xbeinio mald\xc4\x85. Ro\xc5\xbeinio \xc5\xa0v\xc4\x8d. Mergel\xc4\x97s Marijos su K\xc5\xabdikiu paveikslai vaizduoja \xc5\xa1v. Dominyko vizij\xc4\x85, kai Marija jam dav\xc4\x97 karoliuk\xc5\xb3 v\xc4\x97rin\xc4\xaf, kur\xc4\xaf jis pavadino ro\xc5\xbei\xc5\xb3 vainiku. Kartu su \xc5\xa1v. Dominyku grupuojama \xc5\xa1io ordino glob\xc4\x97ja \xc5\xa1v. Kotryna Sieniet\xc4\x97. \xc5\xa0v. Dominyko atributas \xe2\x80\x93 \xc5\xa1uo su liepsnojan\xc4\x8diu deglu (misij\xc5\xb3 pamokslininko simbolis)._NEWLINE_Pana\xc5\xa1iai komponuojama \xc5\xa0v\xc4\x8d. Mergel\xc4\x97 Marija \xc5\xa1kaplierin\xc4\x97 \xe2\x80\x93 vaizduojama karmelito vienuolio Simono Stoko vizija. Vietoj ro\xc5\xbeinio kaip apsaug\xc4\x85 nuo am\xc5\xbeino pasmerkimo Marija dovanoja \xc5\xa1kaplieri\xc5\xb3.\n_START_SECTION_\n\xc5\xa0v. Ona paveiksluose\n_START_PARAGRAPH_\n\xc5\xa0v. On\xc4\x85, Marijos motin\xc4\x85, da\xc5\xbeniausiai galima pamatyti \xc5\xa0ventosios \xc5\xa1eimos atvaizduose. Kompozicija, kur vaizduojama tik su Marija ir K\xc5\xabdikiu, vadinama \xe2\x80\x9e\xc5\xa0venta Ona pati tre\xc4\x8dia\xe2\x80\x9c. Liaudies skulpt\xc5\xabros, kuriose \xc5\xa1v. Ona su knyga rankose moko Marij\xc4\x85, spaudos draudimo metu \xc4\xafgijo lietuvi\xc5\xb3 kalbos i\xc5\xa1saugojimo prasm\xc4\x99.\n_START_SECTION_\n\xc5\xa0v. Juozapo atributai \xe2\x80\x93 lelija bei dailid\xc4\x97s \xc4\xafrankiai\n_START_PARAGRAPH_\n\xc5\xa0v. Juozapas - Marijos su\xc5\xbead\xc4\x97tinis, kuklusis J\xc4\x97zaus glob\xc4\x97jas, paskirtas visos ba\xc5\xbeny\xc4\x8dios glob\xc4\x97ju. Vakaruose j\xc4\xaf imta i\xc5\xa1skirti, gerbti ir vaizduoti tik nuo XVI a. Lietuvos \xc5\xbemon\xc4\x97s meld\xc5\xbeia jo u\xc5\xbetarimo d\xc4\x97l laimingos mirties, jo globai paveda \xc5\xa1eimos t\xc4\x97vus, darbininkus. \xc5\xa0v. Juozapas vaizduojamas \xc5\xbeilaplaukis, vyresnio am\xc5\xbeiaus vyras su K\xc5\xabdikiu ant rank\xc5\xb3, jo atributai \xe2\x80\x93 lelija, dailid\xc4\x97s \xc4\xafrankiai.\n_START_SECTION_\n\xc5\xa0v. Jonas Krik\xc5\xa1tytojas su nendriniu kry\xc5\xbeiumi\n_START_PARAGRAPH_\nDaugiausia ba\xc5\xbeny\xc4\x8di\xc5\xb3 Lietuvoje tituluotos \xc5\xa0v. Jono Krik\xc5\xa1tytojo vardu. \xc5\xa0ventosios \xc5\xa1eimos paveiksluose \xc5\xa1v. Jonas Krik\xc5\xa1tytojas \xe2\x80\x93 vaikas su nendriniu kry\xc5\xbeiumi. Tarp prana\xc5\xa1\xc5\xb3 \xc5\xa1v. Jon\xc4\x85 galima atpa\xc5\xbeinti i\xc5\xa1 kupranugari\xc5\xb3 odos apdaro, ilg\xc5\xb3 susitar\xc5\xa1iusi\xc5\xb3 plauk\xc5\xb3, barzdos. Ba\xc5\xbeny\xc4\x8di\xc5\xb3 krik\xc5\xa1tyklose tradici\xc5\xa1kai \xc4\xafkomponuojama J\xc4\x97zaus krik\xc5\xa1to Jordano up\xc4\x97je scena, kuri ma\xc5\xbeai ikonografi\xc5\xa1kai pakitusi nuo ankstyvosios krik\xc5\xa1\xc4\x8dionyb\xc4\x97s laik\xc5\xb3.\n_START_SECTION_\n\xc5\xa0v. Marija Magdaliet\xc4\x97 vaizduojama nusid\xc4\x97jele\n_START_PARAGRAPH_\n\xc5\xa0v. Marija Magdaliet\xc4\x97 (Magdalena) vaizduojama kaip jauna atgailaujanti nusid\xc4\x97j\xc4\x97l\xc4\x97 \xe2\x80\x93 palaidais plaukais, pak\xc4\x97lusi a\xc5\xa1ar\xc5\xb3 pilnas akis \xc4\xaf dang\xc5\xb3, jos atributas \xe2\x80\x93 kaukol\xc4\x97 ir kry\xc5\xbeius bei tepal\xc5\xb3 indelis. Fone matyti ola, kur, pasak legendos, po Kristaus mirties atsiskyrusi gyveno. Evangelin\xc4\x97je scenoje Vakarien\xc4\x97 fariziejaus namuose Magdalena kl\xc5\xabpo prie Kristaus koj\xc5\xb3, \xc5\xa1luosto jas ir tepa kvapniaisiais tepalais. Ji dalyvauja Nukry\xc5\xbeiavimo ir Kristaus laidojimo scenose."